Tiltale for overtrædelse af straffelovens § 244, jf. § 247, stk. 2 – vold mod en person, der efter karakteren af sit arbejde er særlig udsat for vold. Påstand om erstatning
Ret: Retten i Hjørring (1. instans)
Faggruppe: Straffesag — Almindelig domsmandssag
Sagsemner: Forurettede og vidner;
Liv og legeme;

/

RETTEN I HJØRRING

D O M

afsagt den 15. juni 2010

Rettens nr. SS-1188/2010
Politiets nr. 5100-73241-00185-10

Anklagemyndigheden
mod
Tiltalte 1
CPR nr. (Født 1970) og
Tiltalte 2
CPR nr. (Født 1971)

Der har medvirket domsmænd ved behandlingen af denne sag.

Anklageskrift er modtaget den 26. april 2010.

Tiltalte 1 og Tiltalte 2 er tiltalt for overtrædelse af

straffelovens § 244 jf. § 247, stk. 2 – vold mod en person, der efter
karakteren ad sit arbejde er særlig udsat for vold – ved den 2. april
2010 kl. 01.54 på Adresse i Hjørring sammen at have tildelt
taxachauffør Forurettede flere slag, herunder et slag i ansigtet med
knyttet hånd, idet Tiltalte 2 indledningsvis tildelte Forurettede flere slag
på armen og i nakken, hvorefter Tiltalte 1 gav ham et knytnæveslag i
ansigtet, hvorved Forurettede bl.a. pådrog sig en øjenskade.

Påstande

Anklagemyndigheden har nedlagt påstand om straf.

De tiltalte har nægtet sig skyldige.

Advokat Marianne Fruensgaard har fremsat påstand om en erstatning
på vegne sin klient på 12.100 kr.

Advokaterne Knud Dalsgaard Hansen og Anne-Lisa Andersen har
tilkendegivet, at deres klienter ikke kan anerkende kravet, hverken
pligt-eller størrelsesmæssigt.

Retten henskød kravet til civilt søgsmål.

Sagens oplysninger

Std 75284



/

Side 2/3

Tiltalte 2 har forklaret, at han den 1. april 2010 holdt fødsels-dagsfest.
Der var 8-9 gæster, som var hans kammerater. Tiltalte 1 var en af gæ-
sterne. Han havde drukket lidt, men ikke så meget. Han havde fået lidt
øl, og han følte sig ikke beruset. En gæst ringede efter en taxa, fordi de
ville til by-en. De var en 5-6 stykker, der ville til byen. Han satte sig
selv ind i taxaen på bagsædet i højre side. Der var nogle af de andre,
der også satte sig ind i taxaen. Han talte ikke med taxachaufføren. Han
forstår ikke så godt dansk. Taxachaufføren og nogle af de andre
begyndte at tale højt til hinanden. Han har ikke slået taxachaufføren, og
han husker ikke, om han har set andre slå ham. På et tidspunkt gik han
ud af taxaen. Det var fordi de andre sagde, at chaufføren ikke ville køre
dem til byen. Herefter gik de alle tilbage til lejlig-heden. Et stykke tid
efter kom politiet og bad om cpr-numre.

Tiltalte 1 har forklaret, at han var til Tiltalte 2's fødselsdagsfest. Han
havde fået noget at drikke. Han husker ikke hvor meget, og han var en
lille smule fuld. En af hans venner ringede efter en taxa. Der kom en
taxa. Han satte sig ind i taxaen på passagersædet. Taxachaufføren
sagde, at han ikke ville køre med dem, fordi de var for mange.
Chaufføren skubbede til ham, så han faldt ud af taxaen. Han husker
ikke, hvordan chaufføren skubbede. He-refter gik han tilbage til
lejligheden. Han har ikke slået taxachaufføren, og han har ikke set
andre slå.

Forurettede har som vidne forklaret, at han er taxachauffør, men ef-
terfølgende er han blevet afskediget. Han var blevet bedt om at køre til
Adresse. Den første, der satte sig ind i taxaen, havde en smøg i
munden. Han blev bedt om at ryge færdig udenfor, og han smed
smøgen ud. Den pågældende satte sig på forsædet. Herefter kom der en
med en drink i hånden, og han blev bedt om at drikke udenfor. Der kom
yderlige-re 2, og de sagde, at der kom 2 mere. Han sagde til dem, at
han kun måtte køre med 4 i bilen. De sagde til ham, at de gerne ville
betale ekstra, hvis han kørte med dem alle sammen, men det afslog han.
Det var mere eller mindre dem alle sammen, han snakkede med. De
talte dansk. De pågældende blev rimeligt hurtigt ophidsede. Han tilbød,
at han kunne ringe efter en taxa mere, men det havde de ikke råd til.
Den, der sad på bagsædet i højre side, spurgte, om han var racist, og
han begyndte at slå på ham på armene og i nakken. Personen på
forsædet sprang ud, men vendte sig 180º og sprang ind igen og slog
ham ved øjet. Han ved ikke, om det var med knyttet hånd. Senere udpe-
gede han over for politiet i lejligheden de 2, der havde slået ham. Han
var ikke i tvivl med hensyn til identifikationen. Ham, der slog ham på
armen og i nakken, slog omkring 10 gange. Han forklarede, at han
stadig er sygemeldt og får sygedagpenge fra kommunen.

Rettens begrundelse og afgørelse

Vidnet Forurettede har afgivet en sikker og detaljeret forklaring om
hændelsesforløbet, som retten finder troværdig.



/

Side 3/3

Retten finder det på denne baggrund bevist, at Tiltalte 2, efter at der var
opstået en diskussion om, hvor mange der måtte være i bilen, slog
vidnet flere gange dels på armen, dels i nakken, og at Tiltalte 1
efterfølgende slog vidnet i ansigtet, hvorved vidnet pådrog sig en
øjenskade. Det er dog ikke bevist, at slaget var med knyttet hånd.

Volden er for begges vedkommende begået i umiddelbar forbindelse
med en diskussion om, hvor mange der måtte være i bilen, og retten
finder derfor, at volden er begået af de tiltalte i forening. Retten kan
tiltræde, at vidnet tilhø-rer den personkreds, der er omfattet af
straffelovens § 247, stk. 2.

Straffen fastsættes for så vidt angår begge de tiltalte til fængsel i 20
dage, jf. straffelovens § 244, jf. § 247, stk. 2.

Thi kendes for ret:

Tiltalte 1 skal straffes med fængsel i 20 dage.

Tiltalte 2 skal straffes med fængsel i 20 dage.

De tiltalte skal hver især betale de sagsomkostninger, der vedrører dem.

Dommer